CELEX: 32017D0131(01)
Language: hr
Date: 2017-01-24 00:00:00
Title: Odluka Komisije оd 24. siječnja 2017. o uspostavi stručne skupine Komisije „Platforma za dobrobit životinja” (Tekst značajan za EGP. )

31.1.2017   
            
            
               HR
            
            
               Službeni list Europske unije
            
            
               C 31/61
            
         ODLUKA KOMISIJE
   оd 24. siječnja 2017.
   o uspostavi stručne skupine Komisije „Platforma za dobrobit životinja”
   (Tekst značajan za EGP)
   (2017/C 31/12)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   budući da:
   
               (1)
            
            
               Člankom 13. Ugovora o funkcioniranju Europske unije potvrđeno je da su životinje čuvstvena bića te se od Unije i država članica zahtijeva da u oblikovanju i provedbi politika Unije u području poljoprivrede, ribarstva, prijevoza, unutarnjeg tržišta, istraživanja i tehnološkog razvoja te istraživanja svemira punu pažnju posvećuju zahtjevima za dobrobit životinja, istodobno poštujući zakonodavne ili administrativne odredbe država članica, posebno u odnosu na vjerske obrede, kulturne tradicije i regionalnu baštinu.
            
         
               (2)
            
            
               U skladu s člankom 11. stavkom 2. Ugovora o Europskoj uniji institucije održavaju otvoren, transparentan i redovit dijalog s predstavničkim udrugama i civilnim društvom.
            
         
               (3)
            
            
               Člankom 26. Ugovora o funkcioniranju Europske unije utvrđeno je da Unija usvaja mjere s ciljem uspostave i osiguranja funkcioniranja unutarnjeg tržišta uz slobodno kretanje robe, osoba, usluga i kapitala.
            
         
               (4)
            
            
               Člankom 38. Ugovora o funkcioniranju Europske unije propisano je da Unija utvrđuje i provodi zajedničku poljoprivrednu politiku.
            
         
               (5)
            
            
               Člankom 179. Ugovora o funkcioniranju Europske unije utvrđeno je da je cilj Unije jačanje njezinih znanstvenih i tehnoloških temelja ostvarivanjem europskog istraživačkog prostora. U skladu s člankom 180. točkom (b) navedenog ugovora Unija potiče suradnju s trećim zemljama i međunarodnim organizacijama u istraživačkom, tehnološko-razvojnom i demonstracijskom području Unije.
            
         
               (6)
            
            
               Komisija je 2011. uspostavila stručnu skupinu za dobrobit životinja (1) s ciljem da ona pomaže Komisiji i savjetuje ju u pitanjima povezanima sa zakonodavstvom o dobrobiti životinja te u cilju olakšavanja razmjene informacija, iskustava i dobre prakse u području zakonodavstva o dobrobiti životinja.
            
         
               (7)
            
            
               Europski parlament (2) i Vijeće Europske unije (3) zatražili su uspostavu platforme Unije za dobrobit životinja kako bi se poboljšao dijalog među dionicima u cilju razmjene iskustava, stručnog znanja i stajalištâ.
            
         
               (8)
            
            
               Kao odgovor na zahtjeve Parlamenta i Vijeća, nova stručna skupina pod nazivom „Platforma za dobrobit životinja” („Platforma”) trebala bi pomagati Komisiji i pomoći pri održavanju redovita dijaloga o pitanjima izravno povezanima s dobrobiti životinja u Uniji, kao što su provedba zakonâ, razmjene znanstvenih spoznaja, inovacije i dobra praksa/inicijative ili međunarodne aktivnosti u području dobrobiti životinja. Platforma bi Komisiji trebala pomagati i u vezi s temama koje su važne za Uniju i koje mogu utjecati na pitanja dobrobiti životinja, kao što su trgovina, antimikrobna otpornost, sigurnost hrane, istraživanja ili okoliš. Budući da će Platforma imati jednak mandat kao postojeća stručna skupina za dobrobit životinja, tu skupinu nije potrebno zadržati.
            
         
               (9)
            
            
               Platforma bi trebala djelovati uz puno uvažavanje aktivnosti drugih relevantnih skupina ili mreža za dijalog o dobrobiti životinja, kao što su radne skupine i mreže Europske agencije za sigurnost hrane ili regionalna platforma za dobrobit životinja u Europi Svjetske organizacije za zdravlje životinja.
            
         
               (10)
            
            
               Platforma bi se trebala sastojati od predstavnika nadležnih tijela svih država članica, poslovnih organizacija koje su na razini Europske unije uključene u lanac opskrbe hranom i u držanje životinja za druge potrebe uzgoja, organizacija civilnog društva koje su na razini Europske unije uključene u aktivnosti za dobrobit životinja te znanstvenih i istraživačkih instituta koji se bave znanošću o dobrobiti životinja. Članstvo u Platformi trebalo bi biti dostupno i stručnjacima iz nadležnih tijela zemalja koje nisu članice EU-a, ali jesu ugovorne strane Sporazuma o Europskom gospodarskom prostoru, te stručnjacima iz međunarodnih međuvladinih organizacija.
            
         
               (11)
            
            
               Za članove Platforme trebalo bi utvrditi pravila o objavljivanju informacija.
            
         
               (12)
            
            
               Osobne podatke trebalo bi obrađivati u skladu s Uredbom (EZ) br. 45/2001 Europskog parlamenta i Vijeća (4).
            
         
               (13)
            
            
               Primjereno je odrediti razdoblje primjene ove Odluke. Komisija će pravovremeno razmotriti je li preporučljivo produljiti trajanje odluke,
            
         ODLUČILA JE:
   Članak 1.
   Predmet
   Uspostavlja se stručna skupina pod nazivom „Platforma za dobrobit životinja” („Platforma”).
   Članak 2.
   Zadaće
   Zadaće Platforme jesu sljedeće:
   
               (a)
            
            
               pomagati Komisiji u razvoju i razmjeni usklađenih akcija kojima je cilj pridonijeti provedbi i primjeni zakonodavstva Europske unije povezanog s dobrobiti životinja te razumijevanju, unutar Unije i izvan nje, zakonodavstva Unije i međunarodnih standarda u pogledu dobrobiti životinja;
            
         
               (b)
            
            
               olakšati razvoj i provedbu dobrovoljnih obveza poslovnih subjekata u pogledu jačanja dobrobiti životinja;
            
         
               (c)
            
            
               pridonijeti promicanju normi Unije o dobrobiti životinja kako bi se valorizirala tržišna vrijednost proizvodâ iz Unije na globalnoj razini;
            
         
               (d)
            
            
               poticati dijalog između nadležnih tijela, poslovnih subjekata, građanskog društva, akademske zajednice, znanstvenikâ i međunarodnih međuvladinih organizacija o temama povezanima s dobrobiti životinja koje su važne za Uniju;
            
         
               (e)
            
            
               promicati razmjenu iskustava i dobre prakse, znanstvenih spoznaja i inovacija u područjima povezanima s dobrobiti životinja koja su važna za Uniju;
            
         
               (f)
            
            
               razmjenjivati informacije o razvoju politike u prethodno navedenim područjima i o spomenutim aktivnostima.
            
         Članak 3.
   Savjetovanje
   Komisija može zatražiti savjet Platforme o bilo kojoj temi povezanoj s dobrobiti životinja koja je važna za Uniju.
   Članak 4.
   Članstvo
   1.   Platforma se sastoji od najviše 75 članova.
   2.   Platforma se sastoji od sljedećih članova:
   
               (a)
            
            
               nadležna tijela država članica Europske unije i zemalja koje nisu članice EU-a, ali su ugovorne strane Sporazuma o Europskom gospodarskom prostoru („članice EGP-a”) i odgovorna su za dobrobit životinja;
            
         
               (b)
            
            
               poslovni subjekti i profesionalne organizacije s aktivnostima na razini Unije u lancu opskrbe hranom u koje su uključene životinje ili proizvodi životinjskog podrijetla te u držanju životinja za druge potrebe uzgoja;
            
         
               (c)
            
            
               organizacije civilnog društva s aktivnostima na razini Unije povezanima s dobrobiti životinja;
            
         
               (d)
            
            
               neovisni stručnjaci iz akademskih i istraživačkih instituta s aktivnostima u području znanosti o dobrobiti životinja koje utječu na politike Unije;
            
         
               (e)
            
            
               međunarodne međuvladine organizacije s aktivnostima u području dobrobiti životinja (5);
            
         
               (f)
            
            
               Europska agencija za sigurnost hrane.
            
         3.   Članovi navedeni u stavku 2. točki (d) imenuju se u osobnom svojstvu? i djeluju neovisno i u javnom interesu.
   4.   Članovi navedeni u stavku 2. točkama (b) i (c) odabiru se u skladu s postupkom utvrđenim u članku 5. Oni nominiraju svoje predstavnike na visokoj razini u Platformi i odgovorni su za to da ti predstavnici budu stalni predstavnici i da imaju dovoljnu razinu stručnog znanja. Komisija može odbiti predstavnika kojega su nominirali ti članovi ako na temelju opravdanih razloga navedenih u pravilima poziva Platforme na podnošenje prijava smatra da ta nominacija nije primjerena. U tom se slučaju od predmetne organizacije traži da imenuje drugog predstavnika.
   6.   Članovi navedeni u stavku 2. točkama (a), (e) i (f) nominiraju svoje predstavnike odgovorne za dobrobit životinja i odgovorni su za to da ti predstavnici imaju dovoljnu razinu stručnog znanja.
   7.   Članovi koji više nisu kadri učinkovito pridonositi aktivnostima stručne skupine, koji po mišljenju glavnog direktora Glavne uprave za zdravlje i sigurnost hrane ne ispunjavaju uvjete iz članka 339. Ugovora o funkcioniranju Europske unije ili koji daju ostavku, više se ne pozivaju na sudjelovanje na sastancima Platforme i može ih se zamijeniti u preostalom dijelu njihova mandata.
   Članak 5.
   Postupak izbora
   1.   Odabir članova Platforme navedenih u članku 4. stavku 2. točkama (b) do (d) provodi se na temelju javnog poziva na podnošenje prijava koji se objavljuje u registru stručnih skupina Komisije i drugih sličnih subjekata („registar stručnih skupina”). Osim toga, poziv na podnošenje prijava može se objaviti i na druge načine, među ostalim na posebnim web-mjestima.
   U pozivu na podnošenje prijava jasno su navedeni kriteriji odabira, uključujući potrebnu razinu stručnog znanja i interese koje se zastupa u odnosu na posao koji treba obaviti. Najkraći je rok na podnošenje prijava četiri tjedna.
   2.   Članovi Platforme navedeni u članku 4. stavku 2. točki (d) moraju otkriti sve okolnosti koje mogu dovesti do sukoba interesa. Konkretno, Komisija zahtijeva da te osobe kao dio prijave dostave izjavu o sukobu interesa na temelju standardnog obrasca te izjave za stručne skupine, zajedno s ažuriranim životopisom. Podnošenje ispravno popunjenog obrasca izjave o sukobu interesa nužno je da određena osoba stekne pravo na imenovanje članom u osobnom svojstvu. Procjena sukoba interesa obavlja se u skladu s horizontalnim pravilima Komisije za stručne skupine („horizontalna pravila”) (6).
   3.   Za imenovanje organizacija navedenih u članku 4. stavku 2. točkama (b) i (c) potreban je upis u registar transparentnosti.
   4.   Članove navedene u članku 4. stavku 2. točkama (b) do (d) imenuje glavni direktor Glavne uprave za zdravlje i sigurnost hrane među podnositeljima prijave s odgovarajućim kompetencijama u područjima navedenima u članku 2. koji su se javili na poziv na podnošenje prijava.
   5.   Članovi se imenuju za razdoblje do 31. prosinca 2019. Ostaju na dužnosti do isteka mandata. Mandat im se može produljiti.
   6.   Za članove navedene u članku 4. stavku 2. točki (d) glavni direktor Glavne uprave za zdravlje i sigurnost hrane imenuje zamjenske članove, pod jednakim uvjetima kao članove, koji automatski zamjenjuju sve članove koji su odsutni ili spriječeni. Glavni direktor, nakon njihova pristanka, sastavlja i pričuvni popis pogodnih kandidata s kojega se mogu imenovati zamjene za članove.
   Članak 6.
   Predsjednik
   Platformom predsjeda glavni direktor Glavne uprave za zdravlje i sigurnost hrane ili njegov/njezin predstavnik.
   Članak 7.
   Djelovanje
   1.   Platforma djeluje na zahtjev predsjednika, u skladu s horizontalnim pravilima.
   2.   Platforma se u načelu sastaje najmanje dvaput godišnje u prostorima Komisije te kad god Komisija smatra da je sastanak potreban.
   3.   Komisijine službe obavljaju poslove tajništva. Službenici Komisije iz drugih odjela koje zanima rad Platforme smiju nazočiti sastancima Platforme i njezinih podskupina.
   4.   U dogovoru s predsjednikom Platforma može običnom većinom članova odlučiti da njezine rasprave budu javne.
   5.   Zapisnik o raspravi o pojedinim točkama dnevnog reda i o zaključcima rasprava mora biti smislen i potpun. Zapisnik sastavlja tajništvo, a za njega je odgovoran predsjednik.
   6.   Platforma donosi izvješća ili zaključke konsenzusom. U slučaju glasanja, članovi o njegovu ishodu odlučuju običnom većinom. Članovi koji su glasali protiv imaju pravo na to da se dokument s obrazloženjem njihova stajališta priloži odgovarajućem izvješću ili zaključku.
   Članak 8.
   Podskupine
   1.   Glavni direktor Glavne uprave za zdravlje i sigurnost hrane može osnovati podskupine radi ispitivanja određenih pitanja u okviru nadležnosti koje određuje Komisija. Podskupine rade u skladu s horizontalnim pravilima i odgovaraju Platformi. Raspuštaju se odmah nakon što im istekne mandat.
   2.   Članovi podskupina koji nisu članovi Platforme odabiru se na temelju javnog poziva na podnošenje prijava u skladu s člankom 5. i horizontalnim pravilima (7).
   Članak 9.
   Pozvani stručnjaci
   Predsjednik može pozvati stručnjake s posebnim stručnim znanjem u području koje je na dnevnom redu da na ad hoc osnovi sudjeluju u radu Platforme ili podskupina.
   Članak 10.
   Promatrači
   1.   Pojedincima, organizacijama ili javnim subjektima može se na izravni poziv ili na temelju poziva na podnošenje prijava odobriti status promatrača u skladu s horizontalnim pravilima.
   2.   Organizacije ili javni subjekti sa statusom promatrača nominiraju svoje predstavnike.
   3.   Promatračima i njihovim predstavnicima predsjednik može dopustiti sudjelovanje u raspravama Platforme i doprinos stručnim znanjem. Međutim, oni nemaju pravo glasa i ne sudjeluju u izradi izvješćâ ili zaključaka Platforme.
   4.   U Platformi smije biti najviše pet promatrača.
   Članak 11.
   Poslovnik
   Na prijedlog predsjednika i u dogovoru s njim Platforma običnom većinom svojih članova donosi poslovnik na temelju standardnog poslovnika za stručne skupine u skladu s horizontalnim pravilima.
   Članak 12.
   Poslovna tajna i postupanje s povjerljivim informacijama
   Članovi Platforme i njihovi predstavnici te pozvani stručnjaci i promatrači podložni su obvezi čuvanja poslovne tajne, koja se na temelju ugovorâ i pravila o njihovoj provedbi odnosi na sve članove institucija i njihovo osoblje, ali i pravilima Komisije o sigurnosti u pogledu zaštite povjerljivih podataka Unije utvrđenima u odlukama Komisije (EU, Euratom) 2015/443 (8) i (EU, Euratom) 2015/444 (9). U slučaju kršenja tih obveza Komisija može poduzeti odgovarajuće mjere.
   Članak 13.
   Odnos s Europskim parlamentom
   O radu Platforme izvješćuje se Europski parlament. Na zahtjev Europskog parlamenta i u skladu s načinima utvrđenima u Okvirnom sporazumu o odnosima između Europskog parlamenta i Europske komisije (10), Komisija može pozvati Europski parlament da pošalje stručnjake koji će sudjelovati na sastancima.
   Članak 14.
   Transparentnost
   1.   Platforma i podskupine registriraju se u registru stručnih skupina.
   2.   Kad je riječ o sastavu skupine, u registru stručnih skupina objavljuju se sljedeći podaci:
   
               (a)
            
            
               imena pojedinaca imenovanih u osobnom svojstvu;
            
         
               (b)
            
            
               nazivi organizacija članica; otkriva se interesna skupina koju se zastupa;
            
         
               (c)
            
            
               nazivi drugih javnih subjekata;
            
         
               (d)
            
            
               imena i nazivi promatrača.
            
         3.   Sve relevantne dokumente, uključujući dnevni red, zapisnike i podneske sudionika, stavlja se na raspolaganje u okviru registra stručnih skupina ili pomoću poveznice u registru na posebno web-mjesto na kojem se nalaze informacije. Pristup posebnom web-mjestu ne smije se uvjetovati zahtjevom za registraciju korisnika ili bilo kojim drugim ograničenjem. Konkretno, dnevni red i drugi relevantni popratni dokumenti objavljuju se pravovremeno prije sastanka, nakon kojeg se na vrijeme objavljuje zapisnik. Iznimke od objave predviđene su samo ako se procijeni da bi se otkrivanjem dokumenta ugrozila zaštita javnog ili privatnog interesa kako je utvrđeno člankom 4. Uredbe (EZ) br. 1049/2001. Europskog parlamenta i Vijeća (11).
   Članak 15.
   Troškovi sastanaka
   1.   Sudionici u aktivnostima Platforme i podskupina ne primaju naknadu za svoj rad.
   2.   Komisija nadoknađuje putne troškove i dnevnice sudionika u aktivnostima Platforme i podskupina. Nadoknada se isplaćuje u skladu s važećim propisima Komisije i u okviru raspoloživih sredstava dodijeljenih odjelima Komisije u okviru godišnjeg postupka raspodjele sredstava.
   Članak 16.
   Primjenjivost
   Ova se Odluka primjenjuje do 31. prosinca 2019.
   
      Sastavljeno u Bruxellesu 24. siječnja 2017.
      
         
            Za Komisiju
         
         Vytenis ANDRIUKAITIS
         
            Član Komisije
         
      
   
   
      (1)  Stručna skupina za dobrobit životinja E02668.
   
      (2)  Rezolucija Europskog parlamenta o novoj strategiji za dobrobit životinja za razdoblje 2016. – 2020. od 24. studenoga 2015. (2015/2957(RSP)).
   
      (3)  3464. sastanak Vijeća — poljoprivreda i ribarstvo — 17. svibnja 2016.
   
      (4)  Uredba (EZ) br. 45/2001 Europskog parlamenta i Vijeća od 18. prosinca 2000. o zaštiti pojedinaca u vezi s obradom osobnih podataka u institucijama i tijelima Zajednice i o slobodnom kretanju takvih podataka (SL L 8, 12.1.2001., str. 1.).
   
      (5)  npr. Svjetska organizacija za zdravlje životinja (OIE), Organizacija za hranu i poljoprivredu Ujedinjenih naroda (FAO)
   
      (6)  Odluka Komisije od 30. svibnja 2016. o uspostavi horizontalnih pravila o osnivanju i radu stručnih skupina Komisije.
   
      (7)  Vidi članke 10. i 14. stavak 2. horizontalnih pravila.
   
      (8)  SL L 72, 17.3.2015., str. 41.
   
   
      (9)  SL L 72, 17.3.2015., str. 53.
   
   
      (10)  SL L 304, 20.11.2010., str. 47.
   
   
      (11)  Uredba (EZ) br. 1049/2001 Europskog parlamenta i Vijeća od 30. svibnja 2001. o javnom pristupu dokumentima Europskog parlamenta, Vijeća i Komisije (SL L 145, 31.5.2001., str. 43.).